
Дамыгъэ лъапIэхэр яретыж
АДЫГЕЙ. Адыгэ Республикэм и Iэтащхьэ ТхьэкIушынэ Аслъэнджэрий дамыгъэ лъапIэхэр яритыжащ IэнатIэ зэмылIэужьыгъуэхэм я лэжьакIуэ 30м щIигъум.
УФм, АРм я дамыгъэ лъапIэхэр щаритыжым, ТхьэкIушынэ Аслъэнджэрий къыхигъэщащ Адыгейм социальноэкономикэ зэфIэкIхэмкIэ Урысей Ипщэм и субъектхэм пщIэ зиIэ увыпIэ зэрыщиубыдыр. Апхуэдэ ехъулIэныгъэм хэлъхьэныгъэ хуэзыщIахэми фIыщIэ яхуищIащ.
«Адыгэ Республикэм щэнхабзэмкIэ щIыхь зиIэ и лэжьакIуэ» цIэ лъапIэр къыхуагъэфэщащ ди лъахэгъу, Дунейпсо Артийскэ Комитетым, Урысейм и Лъэпкъ Артийскэ Комитетым я вицепрезидент Бетыгъуэн Iэуес.
Урысейм еханэ увыпIэр щиIыгъщ
КЪЭРЭШЕЙШЭРДЖЭС. ЦIыхухэр кхъахэ хъуа псэупIэхэм щIэгъэIэпхъукIыным теухуа программэр гъэзэщIэнымкIэ Урысейм еханэ увыпIэр щиубыдащ КъэрэшейШэрджэс Республикэм.
2014 2017 гъэхэм ятещIыхьауэ республикэм къыщащта а программэр проценти 145кIэ ягъэзэщIащ. 2014 2015 гъэхэм цIыху 870рэ къат куэду зэтет унэ кхъахэхэм щIагъэIэпхъукIащ. 2015 гъэм фэтэрыщIэхэр ялъысащ унагъуи 100м. 2016 2017 гъэхэм хиубыдэ Iыхьэм Карача евск къалэ округым дэт унэ кхъахитIым цIыху 43рэ щIагъэIэпхъукIащ. Лэжьыгъэм адэкIи пащэнущ.
УЭРДОКЪУЭ Женя.
